Beke Sándor

VELENCEI TÜKÖR 
A HARGITÁN

A borítón
Kedei Zoltán
festménye
(Részlet)

Beke Sándor

Velencei tükör
a Hargitán

Versek

Erdélyi Gondolat Könyvkiadó
Székelyudvarhely 2020

AZ ERDÉLYI GONDOLAT
SZERKESZTŐBIZOTTSÁGA

BEKE SÁNDOR (igazgató)
BRAUCH MAGDA
CSEKE GÁBOR
CSEKE PÉTER
CSIRE GABRIELLA
GÁBOR DÉNES
P. BUZOGÁNY ÁRPÁD
PÉNTEK JÁNOS

© Beke Sándor, 2020
© Erdélyi Gondolat Könyvkiadó, 2020

ISBN 978-606-534-109-8

Gyöngyhajú
hajnal

Gyöngyhajú hajnal

A székelyvarsági Csorgókő-vízesésnél

Hajnalodik a székely havason.
Szól a madár.
Az összes cinege,
s minden énekesmadár.
Az aranyszálú napsugár
az ébredés hangján
s a barna ágak lépcsőin
ereszkedik alá,
felröppennek a fenyőfaágakra
a madarak,
s felfelé
a fénnyel szembe
egyik ágról a másikra szállnak,
hogy az éles napfénnyel
minél hamarabb találkozzanak —
Úgy ugrálnak felfelé,
mint lelkedből a szívembe
az öröm nyughatatlan rezgései.

A sziklán vízesés.

Gyöngyhajú lány hajának fürtjei
oxigén-dúsan zubognak alá,
a csúszós kövek között
ezüstfehér hullámzó haján
tisztaság csillog,
messze esik tőle
a szennyes, szemtelen világ —
S csobog.
Örökcsobogó.
Csupa ritmus.
Ágakhoz, kődarabokhoz
ütközve terjed,
hull, fodrozik
s lobog útjában a sziklán,
mint a fáradhatatlan idő-hullám —
A csobbanás 
— amikor hallod —
jelen, s egy időben múlt már,
emlék,
egyszerre mai, s tegnapi —
élő emlékmű,

szerelem,
álom,
látvány,
gramofonlemezre
rögzített ének,
harmat verte fenyőkatedrális
oltárán hívóhang,
hidrogén- s oxigén-szimfónia,
Csorgókő-tündér.

Gyöngyhajú hajnal
Zsindelyország hamvas havasán.

Velencei tükör a Hargitán

A Hargitán az erdei tó
velencei tükör is lehetne —

Körülötte őzike kerek lábnyomát
őrzi a laza üledék,
csillogó üvegére száll a szúnyog,
s tükre fényétől
röptében elkábul a bogár,
a fenyőcinke is belenéz,
amikor fölötte repül —
este pedig,
amint az égre felkirándulnak a csillagok,
mindenki továbbáll.

Öreg gramofon az erdő a Hargitán,
a tó körül ámulatos zene szól,
hegyezi fülét az egész élővilág,
a kozmosz is összezsugorodik felette,
hogy egy helyről
még jobban hallhassa

ezt az eredeti
medve-őz-nyúl-róka- s madármuzsikát.

Ezt a velencei tükröt
nem viszi el,
s nem töri szét senki;
éjszaka csillagok csodálják
magukat benne,
s amikor a fenyvesek között
nemes tekintetével lekukkint a Hold,
a bagoly csontfehér,
álomszép úszó labdát lát benne.

Az erdei tisztás
a fenyők között örökzöld csoda.
Közepében,
a beszivárgó s kacérkodó fényben,
ez az ámulatos tó
rejtélyes, eleven mese:
vizén tűlevél-gondolák úsznak,
partját aranysárga moha szegélyezi,
legszebb díszei
a fehér és sárga szellőrózsák. 

Az erdei tó
— e velencei tükör —
megfejthetetlen mítosz:
amikor eső után
szivárvány keletkezik a fenyők fölött,
titokban
a szivárványról leereszkedve
tündérek lepik el a partját,
akik a tóban megfürödnek,
s a parti növények balzsamával
bekenik a testüket,
majd a szivárványba visszatérnek.

A régi rege úgy tartja,
az erdei tavacskához
— amikor elfárad —,
Isten is lejön az égből megpihenni.
Belenéz ebbe a velencei tükörbe,
majd tekintetével megszenteli,
s mielőtt hazatérne,
felhúzza az öreg gramofont,

hogy az egész élővilág hallja
a tó körül
a szentséges Hargitát zenélni.

Hajnal-csónak

A tó tükrén ködfelhő leng.
Alatta párologva 
sűrű hófehér hullám lebben.
A hullámok között
fehér hajnal-csónak.
A csónakban evezőivel lapátol
a csodalény Nap-tündér,
átszivárog a havasi tájon —
az ébredés hullámait hozza.

Fuvola

Az erdőben faodúba fúj a tavaszi szél —
Különböző hangmagassággal
ömlik az éles hang a sűrűbe —

A rügyek kipattannak,
egyszerre.

Az ivói szerelmes hullám

Márton bácsi hídjánál álltunk.
A tanyasi híd alatt futott le
az a virgonc, szeszélyes hullám,
amit annyira megszerettünk
és a hegyi patak,
melynek önfeledt tavaszi zsongását
nagy hallgatásunkban újraéltük.

De a hullám elszaladt...

Mértük az időt,
számolgattuk a heteket,
a hónapokat,
az éveket,
mikor is tér vissza ide a híd alá —

De az a hullám nem fog visszatérni,
mondtad,
helyette, mint gyerekek,
más hullámba leszünk
majd szerelmesek,

siettében csak emlékeink
tavaszi virágok csipkézte partjait
fogja megérinteni.

Ameddig fogod a kezem.

Ameddig bennünk hullámzik
az a megigézett szeszélyes hullám.

Ameddig szeretsz.
Ameddig szeretlek.

Ameddig az örökkévalóságban
gyöngéden fogom a kezed.

Lovak

A kopár hegycsúcs kucsmájáról látni,
galoppol az őszi erdő;
ló-sörényét szél borzolja,
s veti erre-arra —
ez a vércsederes s pejderes
honfoglaló állatok a messzeségben
mégsem haladnak —
Csak a sörényük csillog az ég alatt,
a lovakat valami mindig helyben marasztalja.

Őszi falevelek

Kör-
berepülik,
s átölelik
ég felé szálló
szép mosolyodat
a narancssárga papír-
r
e
p
ü
l
ő
k
—

Az értelem időtartama

A levelek a lombhullató
fákon megértek.
A nyári zöldet odahagyva
elszíneződtek.
Erecskéik kiduzzadtak,
mint a vérerek nagymama öreg kezén.

Megnőtt a vérnyomás a levelekben.

De a levelek
a zöngicsélő lombok között
nem vettek be vérnyomáscsökkentőt,
nem tiltakoztak,
s bölcsen
— érett korukkal —
egymással se heccelődtek.

A levelek önként
indultak útra,
mint a vándorló madárseregek
ősi parancsszóra.

Ők idejében megértették
a szépség,
s az értelem időtartamát.
Lehulltak,
amint megérett az idő;
belepték a földet
őszi mesével,
zörgő álmokkal —
 
A falevelek okosabbak volnának,
mint az emberek?

Piros csipkebogyók

Lehavazott a Hargitán.
A fenyők között
egyre csak nő a hólepel
a barkácsolt fapadon.
A lehullt fenyőtobozok 
barna szeplőkként
díszítik a fagy arcát.
Cinege szállt a magas padra.
A hópelyhekkel játszik,
egy helyben röpdös.
Örömében
mintha a pad emlékén ülő
öreg székely markából
piros csipkebogyókat csipegetne.

A havason a szél,
mint széles hóeke,
továbbtolja a friss havat,
s megmozgatja,
élesztgetni próbálja
a fenyőfa alatt
az alvó gyökereket.

Téli bükkerdő

A fehér hegyen
az évszak földbe szúrta
az egyenes ceruzákat.

A gondolat, az eszme
most pihen.

Tavaszig kiengedte kezéből
ceruzáit az Isten. 

Az énekesmadár

Aranykoronában
a fenyőág hegyén
napfényben ringatózik
a fenyőpinty —

Virág
az utcán

Százhatvanegymilliárd kilencmillió 
háromszázötvenkétezer gramm

Kétezer tizenkilenc
április huszonnyolcadikán
délután pontban tizennégy órakor
hétmilliárd hatszázhatvanhét millió
száztizenkétezer lélek volt a Földön,
összesen százhatvanegymilliárd kilencmillió
háromszázötvenkétezer gramm lélek.
Ezen a napon tizennégy órakor
ekkora súlyú isteni lélek terhelte
földgolyónkat a világegyetemben.

Húsvét

A kalapos néni
— a rendruhában feszítő
öreg bácsi mellett —
elegáns, fekete nagykabátban
közel a templomhoz halad a járdán.
Megráncigálja a nagykabát
gyűrődéseit a férje hátán,
ujjait, körmeit nézi,
s őszülő fején még egyszer
megigazítja dauerbe tett
illatos frizuráját.

Pünkösdi közelség

A Szent Péter térre kisteherautón
sárga nárciszt hoztak a kertészek.

A tér hamarosan megtelik
hívő emberekkel.

A szerelők alumíniumlétrát
emelnek az ég felé,
mert Jézus hamarosan megérkezik,
s ünnepnapján az égen
sokoldalú fogójával
a begyűlt lelkeket
egyenként összeszereli a szentlélekkel —

Egyszerű

Csak a lélekben rendeznek
igazi ünnepet —

A többi rendezvény képmutatás
a legfelsőbb fokon.

Vagy ti másképp tudjátok,
felnőtt gyerekek?

Séta

Remegő szirmaival a virág
útnak eredt az utcán.
A korzón, a színes tumultus láttán
megbotlott az emberekben:
elesett, de felállt —

Sebes térddel haladt tovább
töretlenül, önfeláldozón
a szeretet —

Nocturne

Hullámzik a fénynyaláb,
Hold táncol az esti tó vizén —

Álom-gondolák lengedeznek,
Hold-melódiák szólnak.

Az éjszaka jelmezei sötétek,
a tánc idilli, spontán —

Isten a koreográfus
az Éj színpadán —

Pénzmágia

Pénz-szőnyegen jár-kel,
botorkál az ember.
Bárhová kullog,
máshová már
nincs is ahová lépjen.

Még az utcasarkon is
— ahová nem ér el
az a hosszú szőnyeg —
még ott is 
egy felfordított fekete kalapban
hulló fémpénzek zörögnek.

Miért?

Váratlanul
mintha mindenki
meg szeretne változni:
nagyokat mondanak az emberek,
szépítnek,
sármoskodnak,
tudálékosan fontoskodnak,
s éles,
fennhéjázó hangon
lapáttal egymás felé
dobálják
a nagy,
semmitmondó szavakat —:
hej rupp.

Ennyi.

Őszi szőnyeg

Őszi szőnyeg

A zörgő pokróc narancssárga,
nem perzsaszőnyeg.
A narancssárga pokróc
havasi háziszőttes —

Színes avaron fekszel,
fáról hullt faleveleken.
Ámulsz merengőn, meleged van,
elalszol rajta, szerelmem —

Míg alszol,
álmokat szőnek neked
a klorofillmentes
őszi falevelek —

Fesztivál

Fesztiválon zuhogó eső.
A nagy tömegben melletted állok,
hallgatom a koncertet,
s közben nézlek.
Nem ismersz,
s én sem ismerlek.
Szép vagy.
Hirtelen beléd zúgtam,
s elmémben
— a záporozó kérdések özönében —
felteszem magamnak a kérdést:
kémia ez, vagy első látásra szerelem?
Zuhog megállás nélkül,
ömlik a víz az ernyődre,
majd az én ernyőmről is átfolyik
az esővíz a tiédre,
ha elmozdul egy kicsit az ernyőm,
mégis örülni kezdek,
de féltve és aggódva nézem:
szerelmes vízcseppek

hullnak az ernyőmről
ismeretlen válladra,
                                 hátadra,
                                          fejedre,
                                                  és a kezedre.

Ajándék

Az esti Nap lazsált a tenger felett,
ezért valaki,
ott, ahol a víz is összeért az éggel,
egy cirokseprűt vett kezébe
s a láthatár dombján
letessékelte a henyélő
vörös napkorongot
a hullámok tetejéről.
De a Nap haragjában
vörösre festette
a ringó hullámok taraját
a messzeségben,
az ijedt hullámok
ekkor serényen
a part felé sodorták 
a Nap égővörös lángjait
a sűrűsödő sötétben —
Futótűzként gurultak
a vörös naplángok a partra,
a tengeri homokon sétáló
szerelmesek örömére.

Szemek

Kék —
jeges kétely
a hűség
szavában

Barna —
mély,
titokzatos
Atlanti-óceán

Zöld —
tavaszi lomberdő
az ébredés
hajnalán

Szemtelen virág

A fehér rózsát
lefektettem,
itt van előtted.

Bocsáss meg,
azért,
amit tettem.

Szeretlek.

A fehér rózsa
én vagyok,
szerelmem.

Éljen 

a szabad szellem,
ez az újszülött
tiszta
szerelem!

Szeretlek

Mobiltelefonodon
ez a szó volt az ezredik
nekem küldött üzenet —

Aranyhattyú

Az aranyhattyú

A tó fodrozó vizén
a fehér hattyú árnyékát
csipegetni kezdte az aranyhal —
Sokáig játszott vele
s kecseskedett,
mígnem a hullámzó árnyék
fehér tollait
fátyol szárnyával
aranyszínűre festette —
A játékban így született meg
a világtörténelem
első aranyhattyúja
egy festőművész vásznán
és képzeletében.

Sárga angyal

Sárga napsugárban
sárga lepke száll
sárga sziromra —
Húsvét előtt
sárgán lengedezett
a sárga virágon
egy sárga fénycsoda —

Kirándulás

A napfény-csúszdán
sárga fénykoronával
érkezik a földre
a kiránduló hajnal —

Pirkad

Az ég kék mezején
a hajnal kertészlánya
fonott kosarában
tavirózsa-csillagokat gyűjtöget.

A természetben

Megmosakodtam
a fényben.
Tavaszi szellővel
törülköztem.

Fénykép, szántás előtt

A hajnal tengerén
a szőrfüves parlagon
köd-csónakban
álmos tündér evez —

Virágcsokor

Kék ég.
Égkék.
Ég.
Ék.

Kék-
nefelejcs-
csokor.

Jankát kényeztetve

Az udvaron kezemből
kisütött halfilét
evett a pumi-kutya —
A kert széléről	
ámuldozva figyelte
ezt a szeretetet
az álomhozó fű,
a nadragulya.

Öröm

Hátulról megérintetted a napraforgót —
Örömében a napraforgó megfordult
és átölelt —

A Holdon fekete zongora

Fekete zongorán 
Hold-szonátát játszik
a fekete művész.

A fehér billentyűkön
fekete zene szól.

Űrhajósok táncolnak
a fehér dombon,
szökdécselve jönnek lefelé
a fehér homokon.

A fekete művész asztronauta.

A villám

Földet ért.

Táplálkozik.

Mintha
ásványi anyagokat
szívna magába —

Egy pillanatig
összeköti
a két világot —

Az ég
gyönyörű
lila gyökere —

Szél

Oldalról érintett meg,
s megsimogatott,
mintha át is ölelt
volna egy kicsit
ez az egyre gyorsuló,
közlekedő levegő —
ez a pimasz
sietős förgeteg.

Az időrabló támadása

A homokórába belehullt egy csavar,
s a homokóra eldugult.
Tölcsérén a darabos percek
megálltak —

Darvak

A fekete kontinens felé
magabiztosan szelik az ősz kék egét
a palaszürke színű
egyszemélyes repülőgépek.

Leszállópálya

A méhkaptár bejáratához
egymás után szállnak le
a virágportól duzzadó
miniatűr
arany színű helikopterek —

A gombostű

Az emlékezés
felkiáltójele —

Dicséret facebookon

De jól nézel ki a fotón!
Mögötted gyönyörű a táj —

Hullám és lósörény

A tenger hulláma fehér sörény.
A lósörény fehér hullám.

A hullám és a lósörény
szabadságot jelent.

A szabadság elvont fogalom,
nem tudni,
hogy a hullám és a lósörény
mindenkiben szabadság-érzést kelt-e,
vagy ez csak egy megtévesztő látvány?

Rend

A Hold elé benyúló faágak
autósztrádákat jeleznek
a holdfelszínen —
Egy idő óta
ezeken közlekednek éjszaka
a sziporkázó csillagok,
az álmok,
s a gyermekkori emlékek —

Fényes értelem

Anyanyelv

A költőt az Isten a Földre küldte,
s az életfa alatt
ajándékul neki hagyta
a legszebb szavakkal teli kosarat —

Képzelgés

Mintha egy lenge,
hamvas arcú múzsa
szállt volna ki
a költészet hintójából
a köztéri park mellett
egy fűsávban
a zöld betűk mezején —

Hang

A betűk csak akkor szólalnak meg,
ha kézen fogják egymást
az értelem ölelésében —

Az önajnározókhoz

Ámokfutó önjelöltek,
számotokra a toll
ne legyen játék,
öndicséret, s fegyver,
mit önimádattól fűtve
egymás ellen kezeltek könnyedén.

A Pegazus-nyeregért nem kell viaskodni,
a Parnasszus nem szamárpajta, istálló,
nem bűzös csárda,
se hangos kocsma,
hol boldog s boldogtalan hőbörgő
alkoholgőzbe fojtja a szavakat.

Útban a Pegazust ne etessétek
hot-doggal, ropival, s chipsszel,
ne itassátok az isteni teremtést
borral, sörrel, whiskyvel,
mert ha felér a hegyre,
Apollón előtt ledob a földre.

A Pegazus, ez a szárnyaló,
ez a mégsem drasztikus állat,
ha nem ismer el, mint gazdát,
megbosszul és megleckéztet:
oldalról szárnyával megbök, majd megvág,
s ha ráülnél, bölcsen félreállhat…

Csak kell egy kis akarat

Művész úr,
állj egyenesen,
most húzzák el fejed fölött
a dicsőség himnuszát,
állj egyenesen,
ne tántorogj,
most ne moccanj
se jobbra, se balra,
felejtsd el a részrehajlást,
nem baj,
most nem hiányzik
a lelkiismeret-furdalás,
csak állj egyenesen,
s köszönd annak,
ki barátként
az elismerésre javasolt,
neki köszönd
fejed fölött a glóriát.
És ne légy ostoba,
ne törődj azzal,
hogy mind e mögött

ki, s mi van,
mily affér,
mily közeg, mily társaság,
s miféle érdek,
csak arra gondolj,
hogy a jelenlegi mérce
évek múltával
állja-e még a sarat,
az értéket s a mértéket,
s azzal se törődj,
mennyit ér maga e hazárd,
csillogó fémdarab?
De így is jó,
így sem haszontalan,
gratulálunk amúgy,
a szárnyas ló patanyomából
utólag szomjat oltani
a szent lakhelyen,
— a Helikon-hegyen —
még inni lehet,
utólag pedig feltöltődhetsz
interdiszciplináris
és intertextuális bölcsességgel,

napfénnyel, energiával,
múzsasimogatással,
igaz ihlettel —

Csak kell egy kis akarat.

A fegyver

A fegyver legyen népednek
igaz érték, mi megmarad,
fényes értelem
s magasztos szép szó,
mi elhangzik a versmondó
szájából a színpadon
az ünnepek alatt.

BEKE SÁNDOR
ÉLETRAJZI ADATAI

Beke Sándor 1961. október 3-án született Brassóban. Szülővárosában érettségizett az Unirea Elméleti Líceum történelem-filológia profilú osztályában (1981). Tizenhat éves korában jelenik meg első verse a Brassói Lapokban. Középiskolás diákként a Brassói Lapok Irodalmi Körének a tagja. Három éven át szerkeszti az Orizonturi (Horizontok) című diáklap magyar nyelvű oldalait.
A Kolozsvári Protestáns Teológiára felvételizik. Tanulmányait félbeszakítva családot alapít és Székelyudvarhelyre költözik. Újságírói képesítést a Magyar Újságírók Romániai Egyesülete (MÚRE) és a Magyar Újságírók Országos Szövetsége (MÚOSZ) által szervezett újságíró képzőn szerez Nagyváradon 1990-ben, s még ebben az évben irodalmi, művelődési folyóiratot alapít, a Székely Útkeresőt. 1991-ben megalapítja az Erdélyi Gondolat Könyvkiadót, melynek jelenleg is igazgatója. Alapító főszerkesztőként irodalmi és művelődési sorozatot indít, a Székely Útkereső Kiadványait. Erdély szent földjén, Orbán Balázs Könyvstand névvel saját könyvstandokat (1995, 2005), nyomdát (1997), Ábel névvel könyvesboltot (2006), Ezerjófű névvel természetgyógyászati boltot hoz létre (2012), helyi reklámlapot működtet, a Business Centert (1998) és a Jancsi padja (2000) című szatirikus lapot, 2006-tól jogutódját, a Jancsi Padja Kiadványokat, 2002-től két újabb kiadót, az Erdélyi Pegazust és a Székelykaput. Alapító főszerkesztője az Erdélyi Toll című, 2009-től negyedévente megjelenő irodalmi és művelődési folyóiratnak. Alapítója és tulajdonosa a komondor, kuvasz, puli és pumi magyar terelő- és pásztorkutyákat tenyésztő székelyudvarhelyi—ivói Hargita Őre Ivóvölgyi Kennelnek (2017).
Versei lapokban, folyóiratokban, antológiákban és önálló kötetekben látnak napvilágot.

Antológiák, gyűjteményes kötetek, kiadványok: Alapművelet. Fiatal költők antológiája (Bukarest, 1985), Székely Útkereső Antológia (Székelyudvarhely, 1994), A Cenk árnyékában. Brassói költők antológiája (Brassó, 1995), Kláris antológia ’98 (Budapest, 1998), Vasárnap Évkönyv 1999 (Kolozsvár, 1999), Soproni Füzetek. Művészeti Antológia (Sopron, 2001), Imakönyv Magyarországért, édes hazánkért. Kortárs költők imái (Debrecen, 2003), Brauch Magda: Téged kereslek. Beke Sándor istenes költészete (Székelyudvarhely, 2006), 101 vers Székelyföldről (Kolozsvár, 2006), Magyar, székely és csángó örökség. A Székely Útkereső Kiadványok Antológiája. 1991–2006 (Székelyudvarhely, 2008), Székely Útkereső Antológia. 1990–1999 (Székelyudvarhely, 2008), Becsüld a népet! A Székely Útkereső irodalmi és művelődési folyóirat gyermekirodalmi antológiája (Székelyudvarhely, 2008), Csíksomlyó hazavár. Antológia (Székelyudvarhely, 2008), 101 vers Brassóról (Kolozsvár, 2008), Szép karácsony szép zöld fája. Magyar írók versei és novellái (Székelyudvarhely, 2008), Székely karácsony. Versek és elbeszélések karácsony ünnepéről (Székelyudvarhely, 2008), Karácsonyi álom. Magyar írók és költők karácsonya (Székelyudvarhely, 2008), Brauch Magda: A vers megközelítése (Arad, 2009), A csíksomlyói Szűzanya ajándéka. Himnuszok, imák, énekek, tanulmányok, beszédek, versek, novellák, visszaemlékezések (Székelyudvarhely, 2010), Orbán Balázs — a székely lélek apostola. Tanulmányok, emlékbeszédek, versek (Székelyudvarhely, 2010), Visszavár a Hargita. Antológia (Székelyudvarhely, 2010), Pataki János: Erdély. Tündérország képekben régen és ma (Budapest, 2010), P. Buzogány Árpád: Példák, példaképek, példabeszédek. Beszélgetések, interjúk (Székelyudvarhely, 2011), Vándor fecske hazatalál. Székely ajándék Erdély szent földjéről (Székelyudvarhely, 2015), Nemzet — Sors — Identitás. Írások a hatvanéves Bertha Zoltán tiszteletére (Budapest, 2016), Emlék Székelyföldről (Székelyudvarhely, 2016), Emlék Erdélyből (Székelyudvarhely, 2016), Székelyföld, a legendák földje — 2017–2020. Naptár (Székelyudvarhely, 2017–2020), Erdély szent földjén — 2017–2020. Naptár (Székelyudvarhely, 2017–2020), Kedei Zoltán: Grafolíra (Marosvásárhely, 2017), Pataki János: Erdély kincsei. Barangolás csodás tájakon (Budapest, 2017), Erdélyi irodalom I. az Erdélyi Toll irodalmi és művelődési folyóirat 2009–2010-es évfolyamaiban (Székelyudvarhely, 2018), Anyanyelvápolás, sajtó- és irodalomtörténet, irodalom, kritika, hit és néprajz. Az Erdélyi Toll irodalmi és művelődési folyóirat 2009-es és 2010-es évfolyamának tudományos-népszerűsítő antológiája (Székelyudvarhely, 2018), Erdélyi gyermekirodalom I. az Erdélyi Toll irodalmi és művelődési folyóirat 2009–2010-es évfolyamaiban (Székelyudvarhely, 2018), A 25 éves Erdélyi Gondolat Könyvkiadó a nemzeti önismeret szép- és szakirodalmának műhelyteremtő központja (Székelyudvarhely, 2019), Ráduly János: Dedikációk könyve. Írók, költők, etnográfusok, művészek, tudományos kutatók dedikációi (Székelyudvarhely, 2019), Poezia 2019 (antologie) (Antológia — Kolozsvár, 2019), Pataki János: Erdély — Tündérország képekben régen és ma. 2019.

Önálló verskötetei: Madártemető (1993), Védtelen évek, Téged kereslek (1995), Tüntető magnóliák, Hajnalodik nélküled (1997), Erdélyi homály (1999), Megkésett feltámadás, Ismét felgyújtom a mécsest, Adventi koszorú, Láthatatlan sorompók (2002), A galambok kirepülnek, Elmaradt imák (2003), Fehér tulipánok, Mosolygó oroszlánok (2004), A szeretetnek nincsen temetője, Isten megáld a Hargitán, Ima Erdélyországért (2005), Lelkemben muzsikál a Hargita, Bodzafa virága (2006), Álom a Titanicon (2007), Szerelem orgonája (2008), Átölelt a lelked (2010), Az én Miatyánkom (2010), Álom és értelem (2011), Tekintetemmel megfésüllek (2012), Erdélyi harangok. Versek és elemzések (Brauch Magdával — 2016), Az álmodó bérceken. Versek. Beke Sándor verseinek stilisztikai elemzései (Málnási Ferenccel — 2016), Erdély kapujában (2017), Virágok Isten kertjében (2017), A megtalált Isten. Költemény Ferenc pápa, Róma püspöke csíksomlyói, erdélyi látogatásának az emlékére (2020), Velencei tükör a Hargitán (2020).

Gyermek- és ifjúsági könyvei: Kezemben jégvirág (1996), Hajóval a Déli-sarkon (1998), Bohókás ábécé (1997, 2000), Mikor pipepásztor voltam. Válogatott gyermekversek (2008), Góbé Miska. Tréfás költemény (2009), Havasok királyleánya (2009), Öregapó, őzike és a csillagok. Verses mese (2009), Szépséges kislakók. Költemény (2009), Elégia a Hargitához (2010), Ábécéiskola. Olivér első könyve (2014), Csengő csendül, csillag csillan. Gyermekversek. Beke Sándor gyermekverseinek stilisztikai elemzései (I.). (Málnási Ferenccel — 2017), Öregapó meséjében. Gyermekversek. Beke Sándor gyermekverseinek stilisztikai elemzései (II.). (Málnási Ferenccel — 2017).

Fordításban megjelent kötetei: Papp Tibor tolmácsolásában eszperantó nyelven közölt három kötetet: Protestantaj magnolioj (Tüntető magnóliák — Debrecen, 1999), Glaciflor en mia man (Kezemben jégvirág — Debrecen, 2000), Mi rebruligos la mecon (Ismét felgyújtom a mécsest — Debrecen, 2002). Moldoveanu Cornelia fordításában jelent meg román nyelven két kötete: Poezie de dragoste despre cascada Niagara (Szerelmes vers a Niagara vízesésről — Székelyudvarhely, 2004), Mi-am clădit în inimă o biserică (Templomot építettem a szívemben — Székelyudvarhely, 2004).

Fordítás kötetei: Az ősz evangéliuma. Versfordítások a román költészetből (Ráduly Jánossal — Székelyudvarhely, 2019), Mikor pihen a század. Műfordítások román költők verseiből (Székelyudvarhely, 2019), A virág álma. Versfordítások angol, német, francia, latin, olasz, cseh, orosz és román költők verseiből (Fülöp Lajossal és Ráduly Jánossal — Székelyudvarhely, 2019), Álmodtam, hogy álmodom. Versfordítások a román költészetből (Ráduly Jánossal — Székelyudvarhely, 2020), Hajnali lovaglás. Műfordítások kortárs román költők verseiből (Székelyudvarhely, 2020), Ion Cristofor: Aki csillagokból jósol. Versek (Székelyudvarhely, 2020), Mariana Bojan: A világ szíve. Versek (Székelyudvarhely, 2020), Virgil Mihaiu: A vers, az élet. Versek (Székelyudvarhely, 2020).

Sajtótörténeti kötetei: Székely Útkereső — szellemi műhely a XX. század végén Erdélyben. Főszerkesztői vallomás a folyóirat megszületéséről és életéről (Székelyudvarhely, 2007), Székely Útkereső (1990–1999). Laptörténet és sajtóvisszhang (Brauch Magdával, Székelyudvarhely, 2008), A Székely Útkereső levelezés és dokumentumok tükrében (Székelyudvarhely, 2010).

Művelődéstörténeti kiadványai: Kalauz Orbán Balázs székelykapuihoz (Székelyudvarhely, 2015), Vendégváró székelykapuk Szejkefürdőn. Múltidéző emlékkiadvány Székelyföldről (Székelyudvarhely, 2015), Székelykapuk Szejkefürdőn (Székelyudvarhely, 2015), Székelykapuk Szejkefürdőn. Öröknaptár (Naptár-változat, Székelyudvarhely, 2015).

Interjúkötetei: Szépirodalom, néprajz, rovásírás. Két író-barát beszélgetése életpályájukról és munkásságukról (Ráduly Jánossal — Székelyudvarhely, 2008), Az Erdélyi Gondolat Könyvkiadó és szellemi műhely húszéves évfordulóján. Beszélgetés írókkal, költőkkel, irodalomtörténészekkel, egyetemi tanárokkal és szerkesztőkkel XXI. századi erdélyi könyvkiadásról, sajtókiadványokról, irodalomról, könyvterjesztésről (Székelyudvarhely, 2012), Erdélyi Toll — az egyetemes magyar irodalom és művelődés szolgálatában. Beszélgetés sajtómunkatársakkal, szerkesztőkkel, írókkal, költőkkel, irodalomtörténészekkel, egyetemi tanárokkal az Erdélyi Toll öt éves évfordulóján (Székelyudvarhely, 2016), Könyvterjesztés Erdélyben. Beszélgetések a XXI. század eleji erdélyi könyvterjesztésről könyvterjesztőkkel, szerkesztőkkel, irodalomtörténészekkel, bibliográfusokkal, írókkal, költőkkel, sajtómunkatársakkal, szociológusokkal, történészekkel, tanárokkal, tudományos kutatókkal, muzeológusokkal (Székelyudvarhely, 2018).

Közzéteszi, gondozza, sajtó alá rendezi: Székely Útkereső. Irodalmi és művelődési folyóirat. 1990–1999. I-X. évfolyam. Reprint kiadás (Székelyudvarhely, 2008), Tündér Ilona. Széphistória (Székelyudvarhely, 2008), Kéziratos hagyaték I. Balogh Edgár, Benkő András, Imreh István kiadatlan leveleiből (Székelyudvarhely, 2010), A Székely Útkereső levelesládája 1990–2000 (Székelyudvarhely, 2010), Ábel a Hargitán… Hargitát ábrázoló részletek Tamási Áron Ábel című trilógiájában (Székelyudvarhely, 2012).

Verseivel szerepel az alábbi hanghordozókon (CD-ken): Udvarhelyszék. Székelyföldi hangos útitárs. 2. Dancs Market Rekords, 2006, Kézdivásárhely, Felső-Háromszék, Orbai-szék. Székelyföldi hangos útitárs. 5. Dancs Market Rekords, 2007.

SZELEKTÍV KÖNYVÉSZET
BEKE SÁNDOR MUNKÁSSÁGÁRÓL

Encyclopaedia Hungarica I–II–III.
Magyarságtudat Lexikon Alapítvány,
Calgary, 1992, 1994, 1996

Kuszálik Péter: Erdélyi hírlapok és folyóiratok. 1940–1989.
Teleki László Alapítvány Közép-Európa Intézet,
Budapest, 1996

Ki kicsoda Aradtól Csíkszeredáig? I–II.
Pallas-Akadémia Könyvkiadó, Csíkszereda, 1996, 1997

Romániai magyar ki kicsoda 1997.
A Romániai Magyar Demokrata Szövetség
és a Scripta Kiadó közös kiadványa. Nagyvárad, 1997

Kortárs magyar írók 1945–1997. I–II.
Enciklopédia Kiadó, Budapest, 1998, 2000

Erdélyi magyar ki kicsoda 2000.
A Romániai Magyar Demokrata Szövetség
és a Scripta Kiadó közös kiadványa. Nagyvárad, 2000 

Új magyar irodalmi lexikon I–II–III.
Akadémiai Kiadó, Budapest, 2000

Kuszálik Péter: A romániai magyar sajtó 1989 után.
Teleki László Alapítvány — Erdélyi Múzeum Egyesület,
Budapest—Kolozsvár, 2001

Ki kicsoda a magyar könyvszakmában.
Kiss József Könyvkiadó, Budapest, 2005

Brauch Magda: Téged kereslek.
Beke Sándor istenes költészete.
Székely Útkereső Kiadványok — Erdélyi Pegazus Könyvkiadó,
Székelyudvarhely, 2006
P. Buzogány Árpád:
A Székely Útkereső Kiadványok műhelyében.
Székely Útkereső Kiadványok — Erdélyi Gondolat Könyvkiadó,
Székelyudvarhely, 2007

Beke Sándor: Székely Útkereső —
szellemi műhely a XX. század végén Erdélyben.
Főszerkesztői vallomás a folyóirat megszületéséről és életéről.
Székely Útkereső Kiadványok — Erdélyi Gondolat Könyvkiadó,
Székelyudvarhely, 2007

Székely Útkereső. Irodalmi és művelődési folyóirat. 1990–1999.
Székely Útkereső Kiadványok — Erdélyi Gondolat Könyvkiadó,
Székelyudvarhely, 2008

Beke Sándor — Brauch Magda: Székely Útkereső (1990–1999).
Laptörténet és sajtóvisszhang.
Székely Útkereső Kiadványok — Erdélyi Gondolat Könyvkiadó,
Székelyudvarhely, 2008

Székely Útkereső Antológia. 1990–1999.
Válogatás a Székely Útkereső 1990–1999-es évfolyamaiból.
Székely Útkereső Kiadványok — Erdélyi Gondolat Könyvkiadó,
Székelyudvarhely, 2008

Becsüld a népet!
A Székely Útkereső irodalmi és művelődési folyóirat
gyermekirodalmi antológiája.
Székely Útkereső Kiadványok — Erdélyi Gondolat Könyvkiadó,
Székelyudvarhely, 2008

Az élőszó dicsérete.
Kritikák, recenziók, beszélgetések a Székely Útkereső hasábjain.
Székely Útkereső Kiadványok — Erdélyi Gondolat Könyvkiadó,
Székelyudvarhely, 2008

Magyar, székely és csángó örökség.
A Székely Útkereső Kiadványok Antológiája. 1991–2006.
Székely Útkereső Kiadványok — Erdélyi Pegazus Könyvkiadó,
Székelyudvarhely, 2008
Beke Sándor — Ráduly János:
Szépirodalom, néprajz, rovásírás.
Két íróbarát beszélgetése életpályájukról és munkásságukról.
Erdélyi Gondolat Könyvkiadó, Székelyudvarhely, 2008

Vofkori György:
Székelyudvarhely.
Várostörténet képekben. I–II.
Harmadik, bővített kiadás. Typografika, Békéscsaba, 2009

Brauch Magda: A vers megközelítése.
Irodalmi Jelen Könyvek, Arad, 2009

Erdélyi Toll. Irodalmi és művelődési folyóirat.
2009–2019. I. évf.–XI. évf.

Erdélyi magyar ki kicsoda 2010.
A Romániai Magyar Demokrata Szövetség
és a BMC Kiadó közös kiadványa. Nagyvárad, 2010

Nagy Pál:
Betűvetés mezején.
Írókról, írásokról.
Erdélyi Gondolat Könyvkiadó, Székelyudvarhely, 2010

A Székely Útkereső levelesládája. 1990–2000.
Erdélyi Gondolat Könyvkiadó, Székelyudvarhely, 2010

Visszavár a Hargita.
Antológia.
Erdélyi Gondolat Könyvkiadó, Székelyudvarhely, 2010

Romániai magyar irodalmi lexikon. V/1. S–Sz.
Erdélyi Múzeum Egyesület, Kolozsvár —
Kriterion Könyvkiadó, Bukarest—Kolozsvár, 2010

Beke Sándor:
A Székely Útkereső levelezés és dokumentumok tükrében.
Székely Útkereső Kiadványok — Erdélyi Gondolat Könyvkiadó,
Székelyudvarhely, 2011
Sipos Erzsébet:
Székely Útkereső — a könyvekbe mentett folyóirat.
Recenziók.
Székely Útkereső Kiadványok — Erdélyi Gondolat Könyvkiadó,
Székelyudvarhely, 2011

Ráduly János: Könyv és élet.
Kritikák, recenziók.
Erdélyi Gondolat Könyvkiadó, Székelyudvarhely, 2011

P. Buzogány Árpád: Példák, példaképek, példabeszédek.
Beszélgetések, interjúk.
Udvarhelyszéki Kulturális Egyesület — Hargita Megyei
Hagyományőrzési Forrásközpont, Székelyudvarhely, 2011

Beke Sándor: Az Erdélyi Gondolat Könyvkiadó
és szellemi műhely húszéves évfordulóján.
Beszélgetés írókkal, költőkkel, irodalomtörténészekkel, egyetemi
tanárokkal és szerkesztőkkel XXI. századi erdélyi könyvkiadásról, sajtókiadványokról, irodalomról, könyvterjesztésről.
Erdélyi Gondolat Könyvkiadó — Székely Útkereső Kiadványok
— Erdélyi Toll, Székelyudvarhely, 2012

Beke Sándor — Brauch Magda:
Erdélyi harangok.
Versek és verselemzések.
Erdélyi Gondolat Könyvkiadó — Székely Útkereső Kiadványok
— Erdélyi Toll, Székelyudvarhely, 2016

Beke Sándor — Málnási Ferenc:
Az álmodó bérceken.
Versek. Beke Sándor verseinek stilisztikai elemzései.
Erdélyi Gondolat Könyvkiadó — Székely Útkereső Kiadványok
— Erdélyi Toll, Székelyudvarhely, 2016

Málnási Ferenc:
A Székely Útkeresőtől a Nyelvünk és Kultúránkig,
az erdélyi irodalomtól ünnepekig, nyelvhazáig.
Erdélyi Gondolat Könyvkiadó, Székelyudvarhely, 2016
Beke Sándor:
Erdélyi Toll — az egyetemes magyar
irodalom és művelődés szolgálatában.
Beszélgetés sajtómunkatársakkal, szerkesztőkkel, írókkal,
költőkkel, irodalomtörténészekkel, egyetemi tanárokkal
az Erdélyi Toll öt éves évfordulóján.
Erdélyi Gondolat Könyvkiadó — Székely Útkereső Kiadványok
— Erdélyi Toll, Székelyudvarhely, 2016

P. Buzogány Árpád: Könyvek és gyöngyök.
Könyvismertetők, kritikák (1996–2000).
Erdélyi Gondolat Könyvkiadó — Székely Útkereső Kiadványok
— Erdélyi Toll, Székelyudvarhely, 2017

P. Buzogány Árpád: Tények, eszmék, sorsok.
Kritikák, recenziók (2000–2003).
Erdélyi Gondolat Könyvkiadó — Székely Útkereső Kiadványok
— Erdélyi Toll, Székelyudvarhely, 2017

Beke Sándor — Málnási Ferenc:
Csengő csendül, csillag csillan.
Gyermekversek.
Beke Sándor gyermekverseinek stilisztikai elemzései (I.).
Erdélyi Gondolat Könyvkiadó — Székely Útkereső Kiadványok
— Erdélyi Toll, Székelyudvarhely, 2017

Beke Sándor — Málnási Ferenc:
Öregapó meséjében.
Gyermekversek.
Beke Sándor gyermekverseinek stilisztikai elemzései (II.).
Erdélyi Gondolat Könyvkiadó — Székely Útkereső Kiadványok
— Erdélyi Toll, Székelyudvarhely, 2017

P. Buzogány Árpád: 
Történetek, hitvallások, néphagyományok.
Kritikák, recenziók (2003–2009).
Erdélyi Gondolat Könyvkiadó — Székely Útkereső Kiadványok
— Erdélyi Toll, Székelyudvarhely, 2017

A 25 éves Erdélyi Gondolat Könyvkiadó
a nemzeti önismeret szép- és szakirodalmának
műhelyteremtő központja.
2016-ban huszonötéves lett Erdély első
— 1989 utáni — magyar könyvkiadója.
Erdélyi Gondolat Könyvkiadó, Székelyudvarhely, 2019

Ráduly János:
Dedikációk könyve.
Írók, költők, etnográfusok, művészek,
tudományos kutatók dedikációi.
Erdélyi Gondolat Könyvkiadó, Székelyudvarhely, 2019

Regéczy Szabina Perle:
Költészet, sajtótörténet és műfordítás
Beke Sándor műhelyében.
Recenziók 1996–2019.
Erdélyi Gondolat Könyvkiadó, Székelyudvarhely, 2020

Nagy Székely Ildikó: Tollal őrzött erdélyiség
avagy A sokszínű lélekmadár.
A 10 éves Erdélyi Toll terméséből.
Recenziók, ismertetők.
Erdélyi Toll — Erdélyi Gondolat Könyvkiadó,
Székelyudvarhely, 2020

Regéczy Szabina Perle:
Székelyudvarhelyi könyvkiadók könyvtermése.
Erdélyi Gondolat Könyvkiadó, Erdélyi Pegazus Könyvkiadó, Erdélyi Toll, Székelykapu Könyvkiadó,
Székely Útkereső Kiadványok.
Recenziók, könyvismertetők 1996–2019.
Erdélyi Gondolat Könyvkiadó, Székelyudvarhely, 2020

Kozma László:
Erdély 100 szonettben.
Murvavidék Baráti Kör Kulturális Egyesület,
Pilisvörösvár, 2019

TARTALOM

GYÖNGYHAJÚ HAJNAL

Gyöngyhajú hajnal  7
Velencei tükör a Hargitán  10
Hajnal-csónak  14
Fuvola  15
Az ivói szerelmes hullám  16
Lovak  18
Őszi falevelek  19
Az értelem időtartama  20
Piros csipkebogyók  22
Téli bükkerdő  23
Az énekesmadár  24

VIRÁG AZ UTCÁN

Százhatvanegymilliárd kilencmillió
háromszázötvenkétezer gramm  27
Húsvét  28
Pünkösdi közelség  29
Egyszerű  30
Séta  31
Nocturne  32
Pénzmágia  33
Miért?  34

ŐSZI SZŐNYEG

Őszi szőnyeg  37
Fesztivál  38
Ajándék  40
Szemek  41
Szemtelen virág  42
Éljen  43
Szeretlek  44

ARANYHATTYÚ

Az aranyhattyú  47
Sárga angyal  48
Kirándulás  49
Pirkad  50
A természetben  51
Fénykép, szántás előtt  52
Virágcsokor  53
Jankát kényeztetve  54
Öröm  55
A Holdon fekete zongora  56
A villám  57
Szél  58
Az időrabló támadása  59
Darvak  60
Leszállópálya  61
A gombostű  62
Dicséret facebookon  63
Hullám és lósörény  64
Rend  65

FÉNYES ÉRTELEM

Anyanyelv  69
Képzelgés  70
Hang  71
Az önajnározókhoz  72
Csak kell egy kis akarat  74
A fegyver  77

Beke Sándor életrajzi adatai  78
Szelektív könyvészet Beke Sándor munkásságáról  84

ERDÉLYI GONDOLAT KÖNYVKIADÓ
A könyv szerkesztője: CSIRE GABRIELLA
Nyomdai előkészítés: Erdélyi Gondolat Könyvkiadó
A szerkesztőség postacíme:
535600 Székelyudvarhely, Tamási Áron u. 87
Telefon/fax: 00–40–266–212703
E-mail: egondolat@yahoo.com; egk@freemail.hu

ISBN 978-606-534-109-8

www.erdelyigondolat.ro

Készült az Erdélyi Gondolat Könyvkiadó Nyomdájában,
Székelyudvarhelyen